Vandflyet, der flyver mellem Aarhus og København udvider med flere afgange.

Læs også Vandflyver åbner året med at sætte prisen ned

Nordic Seaplanes, der står bag ruten, udvider fra tre til fem afgange. Det samme skete sidste år, og det er overgangen til sommertid, der giver muligheden for flere afgange.

- Vi er begrænset af, at vi skal lande, når det er lyst. Når vi får en time mere, så passer det med, at vi kan have flere afgange, siger pilot og direktør for Nordic Seaplanes, Lasse Rungholm.

Det bliver billigere for studerende at se det hele lidt fra oven

Billigere for studerende

Med en pris på over 1.000 kroner for en billet, har det hurtige vandfly ikke erobret mange studerende pendlere.

Men det forsøger selskabet nu at lave om på, ved at lancere en ny slags billet for studerende under 24 år. Helt konkret kan studerende nu møde op senest 30 minutter før afgang, og hvis der er plads, så kan den købes for 597 kroner.

- Unge studerende har jo ikke så mange penge, og nogle gange har vi ledige pladser, så synes vi, det er bedre at de bliver brugt. Vi kan aldrig gøre det til priser som for eksempel Rød Billet, men vi synes også, at vores tilbud er attraktivt, siger Lasse Rungholm.